text: By får jernbanestrækning i julegave
  18 december 2015 kl. 09.37
  Haderslev er fået en julegave, der stod øverst på kommunens ønskeseddel. Alt sammen på grund af et gammelt glemt skøde.
  Haderslev har haft et brændende ønske i flere år. En jernbanestrækning. Ikke en hvilkensomhelst af slagsen, men lige præcis den gamle banestrækning, der allerede løber igennem byen. Fra havnen til Fuglsang Bryggeriet.
  Men den strækning ejede Banedanmark. I tre år har parterne forhandlet om prisen uden at kunne blive enige, men så dukkede et gammelt stykke papir frem, der en gang for alle satte en stopper for de forhandlinger.
  - Vi havde forhandlet længe med Banedanmark, og vi ville faktisk starte en ekspropriationssag, nu når arealet alligevel ikke blev brugt. Så var nogle af vores folk gået i arkivet for at finde papirer til en ekspropriationssag, og der dukkede et gammelt skøde op fra 60'erne, fortæller borgmester i Haderslev, Hans Peter Geil til TV SYD.
  På skødet står der, at når banestrækningen ikke længere blev brugt, så skulle kommunen have den. Helt gratis.
  - Det er fantastisk. Banedanmark ville have tre millioner for strækningen, og det ville vi jo ikke give, så det er rigtig godt, at vi nu får den helt gratis, siger H.P. Geil til TV SYD.
  Nu skal strækningen laves til supercykelsti.
  